CELEX: 62020TN0388
Language: sl
Date: 2020-06-26 00:00:00
Title: Zadeva T-388/20: Tožba, vložena 26. junija 2020 – Ryanair/Komisija

10.8.2020   
            
            
               SL
            
            
               Uradni list Evropske unije
            
            
               C 262/36
            
         
      Tožba, vložena 26. junija 2020 – Ryanair/Komisija
      (Zadeva T-388/20)
      (2020/C 262/49)
      Jezik postopka: angleščina
      
         Stranki
      
      
         Tožeča stranka: Ryanair DAC (Swords, Irska) (zastopniki: E. Vahida, F. Laprévote, S. Rating in I. Metaxas-Maranghidis, odvetniki)
      
         Tožena stranka: Evropska komisija
      
         Predlog
      
      Tožeča stranka Splošnemu sodišču predlaga, naj:
      
                  —
               
               
                  razglasi za ničen Sklep Evropske komisije (EU) z dne 18. maja 2020 v zvezi z državno pomočjo SA.56809 (2020/N) – Finska – COVID–19: Državna garancija za posojilo družbi Finnair (1) in
               
            
                  —
               
               
                  Evropski komisiji naloži plačilo stroškov.
               
            Tožeča stranka je predlagala tudi, naj se tožba obravnava po hitrem postopku v smislu člena 23a Statuta Sodišča.
      
         Tožbeni razlogi in bistvene trditve
      
      Tožeča stranka v utemeljitev tožbe navaja štiri tožbene razloge.
      
                  1.
               
               
                  Prvi tožbeni razlog: Evropska komisija je napačno uporabila člen 107(3)(b) PDEU, ker je štela, da je pomoč potrebna za odpravljanje resne motnje v gospodarstvu Finske, in ker je kršila svojo obveznost, da koristi pomoči uravnoteži z negativnimi učinki na pogoje poslovanja in ohranjanje neizkrivljene konkurence (to je tako imenovano „tehtanje“).
               
            
                  2.
               
               
                  Drugi tožbeni razlog: Evropska komisija je kršila nekatere določbe PDEU in splošna načela evropskega prava v zvezi s prepovedjo diskriminacije, svobodo opravljanja storitev in svobodo ustanavljanja, na katerih temelji liberalizacija zračnega prometa v EU od konca osemdesetih let. Liberalizacija trga letalskih prevozov v EU je omogočila rast resnično vseevropskih nizkocenovnih letalskih družb. Pri tem, ko je Finski dovolila, da pomoč dodeli le družbi Finnair, Evropska komisija ni upoštevala škode, ki jo je kriza COVID-19 povzročila takim vseevropskim letalskim družbam in njihove vloge pri letalski povezanosti Finske. Člen 107(3)(b) PDEU določa izjemo od prepovedi državne pomoči, vsebovane v členu 107(1) PDEU, vendar ne določa izjeme od ostalih pravil in načel PDEU.
               
            
                  3.
               
               
                  Tretji tožbeni razlog: Evropska komisija kljub obstoju resnih težav ni začela formalnega postopka preiskave in je kršila procesne pravice tožeče stranke.
               
            
                  4.
               
               
                  Četrti tožbeni razlog: S sklepom je bila kršena obveznost obrazložitve, ki jo ima Komisija.
               
            
         (1)  Sklep Evropske komisije (EU) z dne 18. maja 2020 v zvezi z državno pomočjo SA.56809 (2020/N) – Finska -- COVID-19: Državna garancija za posojilo družbi Finnair (še neobjavljen v Uradnem listu)